આ ફોન અંગેની જાણકારી મલ્હોત્રાને અપાઇ. બન્ને બાઇક લઇને કડોદરાથી ભાવનગર જવા નીકળ્યાં છે. કડોદરાથી ભાવનગર વચ્ચે લગભગ ૩૫૦ કિ.મીનું અંતર છે અને બાઇક પર પહોંચતા તેમને આઠેક કલાક તો થાય જ! તેમ માની મલ્હોત્રા ટીમ સાથે તાત્કાલીક ખાનગી કારમાં ભાવનગર જવા રવાના ગયા. દરમિયાન ભાવનગર ડીએસપી અસારીએ ફરી તેમને જાણ કરી કે, આરોપીઓ ભાવનગર આવી રહ્યાં છે માટે અધેલાઇ ચેક પોસ્ટ પાસે નાકાબંધી કરાવી દીધી છે. અધેલાઇ ચેક પોસ્ટ ભાવનગરનો એન્ટ્રી પોઇન્ટ છે. આ તરફ મલ્હોત્રાની ટીમ ચારેક કલાકમાં ધોલેરા પહોંચી ગઇ. મલ્હોત્રાને શંકા હતી કે, જશે તો અહીં થઇને જ ને? અહીં જ ઉભા રહી વોચ રાખવી. આગળ પણ ભાવનગર પોલીસ વોચમાં હતા. લગભગ બે કલાક પછી પોલીસની નજર દુરથી આવતા એક પલ્સર બાઇક પર પડી. લગભગ ૮૦ની સ્પીડે દોડતા પલ્સર પર પોલીસકર્મીઓએ ધ્યાન કેન્દ્રીત કર્યું તો તેમના ભાગેલા આરોપી હતા. ૮૦ની સ્પીડે તેમને રોકવા શક્ય નહોતા. માટે પોલીકર્મીઓએ ખાનગી કારમાં પીછો શરૂ કર્યો. પોલીસને શંકા હતી કે આ સ્પિડે રોકવા જતા અકસ્માત થઇ શકે છે અથવા બન્ને અલગ દિશામાં ભાગે તો તેમને પકડવા મુશ્કેલ પડે. માટે પોલીસે તેમની બાઇકથી સલામત અંતરે પીછો શરૂ કર્યો. જો કે, આરોપીઓ ક્યાંય ઊભા જ ન રહ્યાં. દરમિયાન અધેલાઇ ચેક પોસ્ટ આવી ગઇ. આરોપીઓ પણ જોઇ ગયા કે આગળ પોલીસ ચેકિંગ છે. તેમણે બચવા માટે પોલીસ ચેકિંગ જોઇ નજીકમાં એક હોટલ પાસે બાઇક પાર્ક કર્યું અને ચા-પાણી કરવાના બહાને રેસ્ટોરન્ટના ટેબલ પર બેસી ગયા.